Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 316/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 66

1. Medlemsstatens ansvarlige myndighed Navn: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación

Adresse: Po Infanta Isabel 1, E-28071 Madrid

Tlf. (34) 913 47 53 94

Fax (34) 913 47 54 10.

2. Ansøgende sammenslutning 2.1. Navn: -

2.2. Adresse a) Cooperativa de fruticultors Costa Brava, SCCL Ctra. de Torroella a Verges, km 1,2 E - 17140 Ullà, Baix Empordà ( Girona )

b) Girona Fruits, SCCL Ctra. de Palamós, km 56 E - 17462 Bordils, Gironès ( Girona )

c) Cooperativa Frutícola Empordà, SCCL D. Narcís de Ciurana, 12 E - 17470 Sant Pere Pescador, Alt Empordà ( Girona )

2.3. Sammensætning: Producenter/forarbejdere (x) andet ( )

3. Produktets art: Æbler - Kategori 1.6 - Frugt

4. Varespecifikation

(Sammenfatning af betingelserne i artikel 4, stk. 2)

4.1. Navn: Manzana de Girona eller Poma de Girona

4.2. Beskrivelse: Æbler af arten Malus domestica Borkh L, af sorter inden for grupperne "Golden", "Red Delicious", "Gala" og "Granny Smith". På grund af områdets miljøkarakteristika har æblerne en hårdhed på 1,5-2 kg, hvilket er højere end frugterne af samme sorter i andre områder.

Sorten Golden Frugt: grøn-gul farve, glat skal. Stor frugt.

Kød: hvidligt, fast, saftigt, sprødt, med sød og meget aromatisk smag.

Træ: halvopret vækst, kommer hurtigt i produktion.

Blomst: hvid-rosa farve, stor, meget frostresistent.

Tegner sig for 60 % af produktionen af beskyttede æbler i området.

Sorten Red Delicious Rød frugt. Stor.

Kød: hvidligt, fast, saftigt, sødt.

Træ: hængende vækst, kommer hurtigt i produktion.

Blomst: hvid-rosa farve, produktiv, let følsom over for frost.

Tegner sig for 20% af produktionen af beskyttede æbler i området.

Sorten Gala Tofarvet frugt. Skal med markante striber. Middelstor.

Kød: hvidt, fast, saftigt, fint og meget sprødt, sød smag.

Træ: opret vækst, kraftigt, kommer hurtigt i produktion.

Blomst: hvid-rosa farve, stor og frostresistent.

Tegner sig for 5 % af produktionen af beskyttede æbler i området.

Sorten Granny Smith Frugt med kraftig grøn farve. Stor.

Kød: hvidligt, kompakt, fast og saftigt, syrlig smag.

Træ: kraftig vækst, karakteristisk hængende udseende, kommer hurtigt i produktion.

Blomst: hvid-rosa farve, frostresistent, meget produktiv.

Tegner sig for 15 % af produktionen af beskyttede æbler i området.

Parametre for modning til høst efter sort:

>TABELPOSITION>

4.3. Geografisk område: Produktionsområdet ligger i den nordøstligste del af den selvstyrende region Catalonien. Det omfatter alle kommuner i distrikterne Selva, Baix Empordà og Alt Empordà, Gironès og Pla de l'Estany i provinsen Girona.

Det samlede dyrkningsareal i dette område udgør 3650 ha, hvoraf der dyrkes æbler på 2152 ha. Det areal, der forudses omfattet af BGB, er på 1518 ha.

4.4. Bevis for oprindelse: Æblerne kommer fra plantager i produktionsområdet og sorteres, behandles og pakkes i virksomheder i dette område, der er opført i kontrolorganets (Consejo Regulador) register.

Kun æbler, der opfylder kravene ved kontrollen i hele produktions- og behandlingsprocessen og de fysisk-kemiske og organoleptiske analyser, markedsføres med den beskyttede geografiske betegnelse og en nummereret kontroletiket udstedt af Consejo Regulador.

4.5. Fremstillingsmetode: Æblerne af de godkendte sorter dyrkes efter normerne for integreret produktion og høstes, når frugten er moden hertil, så omhyggeligt og hurtigt som muligt.

I de registrerede behandlings- og pakningsvirksomheder gennemgår frugten bl.a. følgende processer: sortering, opbevaring (rum med normale eller kontrollerede luftforhold eller ultralavt volumen), emballering, ydre kvalitetskontrol og etikettering.

Hele processen, fra produktion til etikettering, foregår i produktionsområdet.

4.6. Tilknytning - Historisk: Æbler og andre frugter er en af de traditionelle ting, der, så langt tilbage det huskes, har været dyrket i distrikterne Selva, Baix Empordà og Alt Empordà, Gironès og Pla de l'Estany i provinsen Girona.

Det første dokument, der beviser eksistensen af æbletræer, stammer fra distriktet Selva og er et våbenskjold for familien Massaneda fra 1300, hvor et æble er anbragt i midten. Navnet Massaneda kan være en omdannelse af det oprindelige Manzaneda (manzano (æbletræ)).

Francisco de Zamora fortæller i sin rejsedagbog fra Catalonien Diario de los viajes hechos en Cataluña detaljeret om alt, hvad han så på sine rejser i Catalonien. Om Plana de Bas skriver han således: "på denne slette begynder der allerede nu at være beplantninger med æbletræer." Han omtaler også, at der dyrkes og spises æbler i flere landsbyer, f.eks. Sant Hilari Sacalm, hvorom han beretter: "Her er en høj frugtbarhed, og sognepræsten har fortalt mig, at det siges at skyldes anvendelsen af æbler". Om en lille landsby i nærheden af Arbúcies skriver han: "Der er på dette sted mange æbletræer af forskellige og fortræffelige slags, hvoraf de mest berømte er dem, der kaldes ciri". Om markedet i Santa Coloma de Farners, hovedbyen i Selva-distriktet, siger han: "Der sælges meget pinjefrø og mange æbler til Mahón, Valencia, Cartagena, Cádiz og andre steder".

Der kan således siges at være en autentisk æbledyrkning, og æbler havde meget stor betydning for økonomien og spistes af både mennesker og dyr i området. De forskellige æblesorter og opbevaringsmetoder medvirkede til et stadigt og varieret udbud af æbler. Gastronomen Jaume Fàbrega siger: "i det traditionelle køkken i dette område har æblet i sin traditionelle tilberedning været den mest yndede frugt til desserter - og det har i det mindste fra det 18. århundrede været muligt at dokumentere, hvordan de såkaldte pomes cuites (kogte æbler) (...) eller den lækre botifarra dolça amb poma (sød butifarra med æble) har været".

Æbler har for indbyggerne i distrikterne i Girona haft så stor betydning, at der er forskellige anekdoter og traditioner, som har holdt sig helt op i nutiden. Æblets betydning i kulturen i Girona kan også ses af de mange populære sange, hvor det omtales.

Den mere omfattende æbledyrkning primært i kommercielt øjemed daterer sig fra århundredets begyndelse. Allerede i trediverne søger man at producere kvalitetsfrugt i dette område med områdets egne sorter. I midten af tresserne sker der en betydelig udvikling med oprettelsen af flere kooperativer til lagring og afsætning af frugten i stor stil.

- Naturmæssigt: Området, hvor der produceres Girona-æbler, har ensartede jordbunds- og klimaforhold med gode dyrkningsbetingelser for æbletræer. Disse faktorer giver Girona-æblerne nogle meget markante smags- og hårdhedsegenskaber, der værdsættes og anerkendes af forbrugeren.

Områdets jordbund er udviklet på sene aflejringsmaterialer fra floderne, og terrænet er plant med få erosionsproblemer og en god dræning af jorden.

Klimaet er Middelhavsklima med milde og kølige temperaturer og meget markante forskelle mellem dag og nat, der sammen med den relative fugtighed og høje solstråling sidst på sommeren bidrager til, at frugten kan få en god farvning og et højt sukkerindhold.

- Dyrkningsbetingelser: Beplantning: afstand mellem træerne: 1-1,80 m; afstand mellem rækkerne: 3,5-4 m; beplantningstæthed: 2000-3000 planter pr. ha.

Rækkerne plantes i retningen nord-syd for at få en ensartet belysning af bladene og frugterne. Formationssystem med centralakse.

Dyrkning og beskæring: Efter de mest moderne dyrkningsmetoder. Fjernelse af de ældste dele efter et system med lange beskæringer, der skal give træet sin naturlige balance og tillade tilstrækkelig belysning og produktion af kvalitetsfrugter.

Høst: Høsten begynder midt i august for sorten Gala, i september for sorterne Golden og Red Delicious og midt/sidst i oktober for sorten Granny Smith. Høsten sker under alle omstændigheder altid efter nogle forudfastsatte fysisk-kemiske parametre: penetromi, refraktionsindeks (°Brix) og regressionsindeks for stivelse, der kan medføre, at høsttidspunktet varierer fra år til år.

4.7. Kontrolinstans Navn: Calitax

Adresse: Tuset, 10, E-08006 Barcelona

Tlf. (34) 932 17 27 03.

Virksomheden Calitax opfylder norm EN 45011 for æbler.

4.8. Mærkning: Etiketterne godkendes af Consejo Regulador. Angivelsen "Indicación Geográfica Protegida Manzana de Girona" eller "Poma de Girona" vil være klart anført. Kontroletiketterne nummereres og udstedes af Consejo Regulador.

4.9. Krav i nationale bestemmelser - Lov 25/1970 af 2. december 1970 om vindyrkning, vin og alkohol.

- Dekret 835/1972 af 23. marts 1972 til gennemførelse af lov 25/1970.

- Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler.

- Kongeligt dekret 1643/99 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nr.: G/ES/00154/2000.19.04.

Dato for modtagelsen af den fuldstændige ansøgning: 15. maj 2002.